## CSENGŐD KÖZSÉG POLGÁRMESTERE

## ELŐTERJESZTÉS

(a Képviselő-testület 2019. június 25-ei ülésére)

**TÁRGY: A TOP-1.4.1-16-bk1-2017-00007. AzonosítóSZÁMÚ, „MINI BÖLCSŐDE ÉPÍTÉSE CSENGŐDÖN” című PÁLYÁZATtól való elállás**

### Csengőd Község Önkormányzata pályázatot nyújtott be a TOP-1.4.1-16 kódszámú, a foglalkoztatás és az életminőség javítása családbarát, munkába állást segítő intézmények, közszolgáltatások fejlesztésével című pályázati felhívásra.

A TOP-1.4.1-16-BK1-2016-00007. azonosítószámú, „Mini bölcsőde építése Csengődön” című pályázat vonatkozásában az Önkormányzat 75 000 000.- ft-os támogatást nyert.

A Képviselő-testület a 139/2018. (XII.14.) Kt. határozattal döntött a TOP-1.4.1-16-BK1-2016-00007. azonosítószámú, „Mini bölcsőde építése Csengődön” című pályázat pályázathoz kapcsolódó építési beruházás vonatkozásában a közbeszerzési eljárás megindításáról.

A közbeszerzési eljárás során három ajánlat érkezett:

|  |  |  |  |
| --- | --- | --- | --- |
| **Ajánlattevő neve:**  | **"DONEKO" Építőipari és Kereskedelmi Kft.**  | **ÉPREMA Építő és Tatarozó Kft.** | **Generál Építőipari Kft.**  |
| Székhely: | 6344 Hajós Külterület 0151/2  | 6500 Baja Bokodi Út 64. | 6300 Kalocsa Vasút Utca 20. |
| Egyösszegű nettó ajánlati ár (Ft) | 106 120 263 Ft | 110 033 181 Ft | 98 443 710 Ft |

**A Támogatási szerződés szerint bruttó 65 532 000.- Ft összeg áll rendelkezésre az építési beruházásra.**

# Az általános forgalmi adóról szóló 2007. évi CXXVII. törvény 142.§ (1) bekezdés b) pontja alapján az általános forgalmi adót az Önkormányzat köteles megfizetni.

|  |  |  |  |  |
| --- | --- | --- | --- | --- |
| Ajánlattevő neve:  | "DONEKO" Építőipari és Kereskedelmi Kft.  | ÉPREMA Építő és Tatarozó Kft. | Generál Építőipari Kft.  | Rendelkezésre álló keret |
| **Egyösszegű bruttó ajánlati ár (Ft)** | **134 772 734.-** | **139 742 140.-** | **125 023 512** | **65 532 000.-** |

**A beérkezett nettó árajánlatok jelentősen meghaladják a rendelkezésre álló keretet.**

**Lehetőségek áttekintése:**

**I.**

Az európai uniós forrásból finanszírozott egyes projektek költségnövekménye támogathatóságáról szóló 17/2017. (II. 1.) Korm. rendelet a felmerülő költségnövekmény megigénylésére lehetőséget biztosít.

A 3. § (2) alapján, amennyiben a költségnövekmény a támogatási szerződésben szereplő eredeti támogatási összeg 15%-át meghaladja, akkor igazságügyi szakértő kirendelése szükséges, és az államháztartásért felelős miniszter gondoskodik az igazságügyi szakértő megbízásáról.

Fontos továbbá az 5. § által meghatározott főszabály szerint amennyiben a költségnövekmény mértéke eléri az eredeti támogatási összeg 30%-át, a költségnövekmény nem támogatható.

**A fentiek alapján megállapítható, hogy a költségnövekmény meghaladja a 30%-ot, így a 17/2017. (II. 1.) Korm. rendelet szerint a felmerülő költségnövekmény megigénylésére nincs lehetőség.**

**II.**

A Magyarország gazdasági stabilitásáról szóló 2011. évi CXCIV. törvény (továbbiakban: Stabilitási törvény) valamint az adósságot keletkeztető ügyletekhez történő hozzájárulás részletes szabályairól szóló 353/2011 (XII.3.) Korm. rendelet alapján a Kormány előzetes hozzájárulása szükséges települési önkormányzat adósságot keletkeztető ügyletéhez.

A Stabilitási törvény 10.§ (3) bekezdése és a 10/A.§ b) pontja alapján a beruházás megvalósításához szükséges pénzügyi fedezetnek hitelből történő finanszírozásához a Kormány előzetes hozzájárulásával lehetséges.

A Stabilitási törvény 10/B. § (1) bekezdése szerint az önkormányzat adósságot keletkeztető ügyletéhez - e törvény eltérő rendelkezése hiányában - a Kormány a következő feltételek együttes fennállása esetén járul hozzá:

*a)* az adósságot keletkeztető ügylet az államháztartás adósságának a központi költségvetésről szóló törvényben meghatározott mértéke teljesítését nem veszélyezteti,

*b)* az adósságot keletkeztető ügylet az önkormányzat törvényben meghatározott feladatának ellátásához szükséges kapacitás létrehozását eredményezi, azzal, hogy a működési kiadások folyamatos teljesítése biztosított, és

*c)* teljesül a 10. § (2) és (5) bekezdése szerinti feltétel.

Az adósságot keletkeztető ügyletekhez történő hozzájárulás részletes szabályairól szóló 353/2011 (XII.3.) Korm. rendelet határozza meg a fejlesztési célú hitelfelvételhez történő hozzájárulás részletes feltételeit.

Az Önkormányzat a kincstár által működtetett elektronikus adatszolgáltató rendszerben szereplő adatlapon adatot szolgáltat a kincstár önkormányzat székhelye szerint illetékes területi szervének a fejlesztési célról, az ügylet értékéről, valamint az ügylet típusáról, futamidejéről, devizaneméről, az adósságállomány keletkezésének ütemezéséről és az ügyletből eredő évenkénti fizetési kötelezettségről.

Az 5**. §** (1) bekezdése alapján az önkormányzat a 3. § (1) bekezdésben meghatározott adatszolgáltatás alapján nyújtja be a Kormány hozzájárulása iránti kérelmét a fejlesztési célú ügylethez.

Az 5.§ (2) bekezdése értelmében a kérelmet a kincstár által üzemeltetett elektronikus rendszeren keresztül kell benyújtani. A kérelem benyújtására a tárgyév november 10-éig van lehetőség. Rendkívüli esetben, az önkormányzat külön indokolásának elfogadása után a miniszterek november 30-áig engedélyezhetik kérelem benyújtását.

Az 5.§ (2a) bekezdése szabályozza a kérelem tartalmi elemeit:

* az ügylethez kapcsolódó ellátandó önkormányzati feladatot, a feladatot meghatározó törvényi rendelkezés megjelölésével,
* a fejlesztési célt, a fejlesztéssel előálló kapacitás meghatározását, a fejlesztés bruttó forrásigényét, működési célú ügylet esetén annak célját,
* a fejlesztés eredményeként létrejövő tárgyi eszköz folyamatos működtetéséhez szükséges források bemutatását, a működtetésből eredő kiadásokat és bevételeket a működtetés első öt évére,
* tárgyév és az azt követő évek saját bevételének összegét, abban az esetben, ha az önkormányzat a saját bevételét a tárgyévre vagy az azt követő évekre a megelőző évi előirányzatnál magasabb mértékben határozza meg, ennek indokolását,
* az ügylet típusát, futamidejét, devizanemét,
* abban az esetben, ha az önkormányzat a 3. § szerinti adatszolgáltatást az adott ügylet esetében nem teljesített, de annak teljesítésére a Gst. 10/C. § (1) bekezdése alapján kötelezett volt, akkor az (1) bekezdés szerinti indokolt eset bemutatását,
* abban az esetben, ha az adatszolgáltatásban feltüntetett, az ügyletre, illetve a fejlesztésre vonatkozó adatok jelentősen megváltoztak, az eltérés indokolását, és
* a tárgyévben és a tárgyévet megelőző években keletkezett ügyletekből eredő fizetési kötelezettségeket.

Az 5.§ (3) bekezdése meghatározza a kérelem mellé csatolandó dokumentumokat

* a helyi önkormányzat és a nemzetiségi önkormányzat által kitöltött, a kincstár által üzemeltetett elektronikus rendszerben szereplő adatlapot, továbbá a helyi önkormányzat költségvetési rendeletét, a nemzetiségi önkormányzat költségvetési határozatát,
* a társulás költségvetési határozatát, a kincstár által üzemeltetett elektronikus rendszerben szereplő adatlapot, ha a társulás saját bevételének 50%-a nem nyújt fedezetet az ügyletekből eredő fizetési kötelezettségeire, akkor a kincstár által üzemeltetett elektronikus rendszerben szereplő, a társulásban részt vevő önkormányzatokra vonatkozó adatlapot, a kezességvállalásról szóló dokumentumokat, valamint - ha ilyet kötöttek - a 2. § (3) bekezdése szerinti megállapodást is,
* a tárgyévet követő három évre szóló költségvetési kitekintésre vonatkozó határozatot,
* az önkormányzat rövid szöveges indokolással ellátott tájékoztatását
	+ - az ügylet szükségességéről,
		- az ügyletből finanszírozott fejlesztés szükségességéről,
		- adósságmegújító ügylet, valamint működési célú ügylet esetén az adósság újratermelődését megakadályozó önkormányzati intézkedésekről,
		- a bevezetett helyi adókról, azok mértékéről,
		- kezesség-, illetve garanciavállalás esetén a kezesség-, illetve garanciavállalással biztosított ügylet önkormányzat számára előírt feladathoz kapcsolódó felhasználásáról,
		- adósságmegújító ügylet esetén, ha az önkormányzat adósságot keletkeztető ügyleteiből származó tárgyévi összes fizetési kötelezettsége az ügylet futamidejének végéig bármely évben meghaladja az önkormányzat adott évi saját bevételeinek 50%-át, az arra irányuló kérvényt, hogy a Kormány tekintsen el az adósságkorlátra vonatkozó rendelkezés alkalmazásától, és a kérés alapjául szolgáló - kivételes vagy az önkormányzat működését veszélyeztető eset - részletes kifejtését,
* az ügyletből - adósságmegújító ügylet esetén mind az eredeti, mind az azt kiváltó ügyletből - eredő, szerződés szerint az önkormányzatot terhelő fizetési kötelezettségeket esedékesség és összeg szerint tartalmazó dokumentumokat,
* kezesség-, illetve garanciavállalás esetén a kezesség-, illetve garanciavállalási díjról szóló dokumentumot.

Az önkormányzat a hozzájárulás iránti kérelméhez hitel felvételének szándéka esetén a hitelt folyósító pénzügyi szolgáltató és az önkormányzat közötti hitelszerződés tervezetét is köteles mellékelni, ezért a kérelem benyújtásáig a hitelt folyósító pénzügyi szolgáltatóval meg kell állapodni a hitelnyújtás feltételeiről, és a hitelszerződés megkötése nélkül, egy szerződés tervezetet kell a Kormány felé benyújtani.

A közbeszerzésekről szóló 2015. évi CXLIII. törvény 9 § (8) bekezdése f.) pontja értelmében a hitelintézetekről és a pénzügyi vállalkozásokról szóló törvény szerinti hitel- és kölcsönszerződésekre nem kell alkalmazni a törvényt, így a hitelfelvétel nem közbeszerzés köteles. Pénzügyi szolgáltatókkal történő tárgyalást követően a Képviselő-testület írásbeli előterjesztés alapján dönt a hitelt folyósító pénzintézetről.

A Magyar Államkincstár ellenőrzi és véleményezi a benyújtott kérelmet, és amennyiben hiánytalannak találja, a megyei kormányhivatal felé továbbítja, amely szintén megvizsgálja.

A Kormány a beérkezett kérelmekről legalább három havonkénti gyakorisággal, kivételesen a kérelem beérkezésétől számított kilenc hónapon belül, de legkésőbb a tárgyév december 31-éig határozatban dönt.

A 9.§(1) bekezdése alapján az adósságot keletkeztető ügyletre vonatkozó kérelmet a Kormány elutasítja, ha

* a Gst. 10. § (7) bekezdésében és 10/B. § (3) bekezdésében meghatározott esetek kivételével az ügyletekből eredő fizetési kötelezettség a futamidő végéig bármelyik évben meghaladja az önkormányzat saját bevételének 50%-át,
* az nem törvényben meghatározott feladat ellátásához szükséges kapacitás létrehozását eredményezi, vagy a működési kiadások folyamatos teljesítése nem látszik biztosítottnak,
* a fővárosi és megyei kormányhivatal véleménye szerint az ügylethez kapcsolódó dokumentumok, szerződéstervezetek nem felelnek meg a jogszabályokban előírtaknak, vag*y*
* a hozzájárulás megadása veszélyezteti az államadósság-mutató előző évhez viszonyított tervezett csökkenését.

**A 2.§ (1) bekezdése alapján 2019. évi költségvetés alapján az Önkormányzat saját bevétele – előreláthatólag – 39 487 454.- Ft.**

**A fentiek figyelembe vételével az Önkormányzatnak 59 491 512.- Ft vonatkozásában kellene fejlesztési hitelt felvennie.**

**A hitel felvétele hosszú időre behatárolná az Önkormányzat működését a tőketartozás és annak kamatainak megfizetése miatt. A Kormány hozzájárulása is kérdéses a jogügylet vonatkozásában.**

**III.**

A fentiekre tekintettel az Önkormányzat a TOP-1.4.1-16-BK1-2016-00007. azonosítószámú, „Mini bölcsőde építése Csengődön” című pályázathoz kapcsolódó építési beruházás értékére a közbeszerzési eljárás alapján kötelezettséget - önhibáján kívül - vállalni nem tud.

Az ÁSZF rögzíti, hogy a Szerződést felmondani nem lehet.

Az ÁSZF 14.2 pontja szerint a Szerződés a teljesítést (beleértve az ellenőrzéstűrési, valamint a dokumentummegőrzési kötelezettséget is) megelőzően csak

* vis maior,
* lehetetlenülés,
* a Támogató vagy a Kedvezményezett általi, a Szerződésben meghatározott esetekben és módon történő elállás,
* közös megegyezéssel történő felbontás, vagy
* a bíróság határozata alapján szűnik meg

Az ÁSZF 14.3. pont értelmében **a Kedvezményezett elállhat a Szerződéstől, ha annak teljesítésére a szerződéskötést követően, neki fel nem róható okból beállott körülmény folytán nem képes.**

A Szerződés ilyen esetben, annak megkötésére visszamenő hatállyal megszűnik, és a Kedvezményezett - a kincstári körbe tartozó központi költségvetési szerveket kivéve - köteles a támogatásnak az elállás időpontjáig folyósított jogszabályban meghatározott mértékű kamattal növelt összeggel, az elállásban közölt határidőben visszafizetni.

 A kamatszámítás kezdő időpontja a támogatás – vagy annak egyes részletei – kifizetésének napja, utolsó napja pedig a visszafizetési kötelezettség teljesítésének napja.

A Kedvezményezett a kamaton felül a Ptk. 6:48. § (2) bekezdés szerint köteles késedelmi kamatot fizetni, ha visszafizetési kötelezettségét határidőben nem teljesíti.

# A 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet (továbbiakban: Korm. rendelet) 175. § (1) bekezdése szerint, ha az irányító hatóság a támogatást részben vagy egészben visszavonja, a támogatási szerződéstől bármelyik fél eláll, illetve az alapok alapját végrehajtó szervezettel, a pénzügyi közvetítővel, vagy a végső kedvezményezettel szemben szabálytalanság kerül megállapításra, vagy egyéb okból kifolyólag visszafizetési kötelezettségük keletkezik, a kedvezményezett az addig folyósított támogatás, illetve kifizetett halasztott önerő visszavonással érintett összegét, az alapok alapját végrehajtó szervezet, - ha az alapok alapját végrehajtó szervezet a pénzügyi eszköz végrehajtására pénzügyi közvetítőt vesz igénybe - a pénzügyi közvetítő, vagy a végső kedvezményezett a visszavonással érintett összeget a Ptk. 6:47. §-a szerinti kamattal növelt mértékben, a visszafizetésre kötelezés közlésétől számított harminc napon belül köteles visszafizetni. A kamatszámítás kezdő időpontja a támogatás folyósításának napja, utolsó napja a visszafizetési kötelezettség teljesítésének napja. Nem kell kamatot fizetni visszatérítendő támogatás támogatási szerződés szerinti visszatérítése során.

A Ptk. 6:47.§ (2) bekezdése alapján a kamat mértéke megegyezik a jegybanki alapkamattal (jelenleg: 0,9%).

A támogatási szerződés hatályba lépésének napja: 2018. március 14. .

A Közreműködő szervezet 2018. június 7. napján 75 000 000.- Ft előleget utalt ki az Önkormányzatnak.

**A Korm. rendeletet figyelembe véve elállás esetén az Önkormányzatnak kamatfizetési kötelezettsége keletkezik.**

**Az eddig felmerült projektköltségeket teljes egészében az Önkormányzatot terhelik.**

**A projekt vonatkozásában eddig felmerült és elszámolható költségek:**

|  |  |
| --- | --- |
| Tevékenység | Költsége (bruttó-Ft.) |
| Megalapozó dokumentum elkészítése | 750 000.- |
| Kiviteli tervek elkészítése | 1 581 050.- |
| Projektmenedzsment előleg | 750 000.- |
| Projektmenedzsment (1. részszámla) | 750 000.- |
| Közbeszerzés | 730 250.- |
| **Összesen:** | **4 561 300.-** |

A projekt vonatkozásában műszaki tartalom módosítására nincs lehetőség, hiszen az a pályázati felhívással összhangban megfogalmazott fejlesztési célok megvalósulását sodorná veszélybe.

Az Önkormányzat a TOP-1.4.1-16-BK1-2016-00007. azonosítószámú, „Mini bölcsőde építése Csengődön” című pályázathoz kapcsolódó építési beruházást az aránytalanul magas költségére tekintettel nem kívánja megvalósítani, erre tekintettel az ÁSZF 14.3. pontban foglaltak alapján a Támogatási szerződéstől eláll.

A projekt során vannak további kötelezettségvállalásai az Önkormányzatnak, azonban a Támogatási Szerződéstől való elállás következtében az érintett valamennyi szerződést meg kell megszüntetni.

A fentiek alapján javaslom, hogy a Képviselő-testület a határozat-tervezetben foglaltak szerint döntsön.

**C s e n g ő d, 2019. június 25.**

**Lajter Ferenc sk**.

 polgármester

### HATÁROZAT-JAVASLAT

Csengőd Község Önkormányzatának Képviselő-testülete

1. kijelenti, hogy a TOP-1.4.1-16-BK1-2016-00007. azonosítószámú, „Mini bölcsőde építése Csengődön” című pályázathoz (továbbiakban: pályázat) kapcsolódó építési beruházást az aránytalanul magas költségére tekintettel önhibáján kívül nem tudja megvalósítani.
2. az Általános Szerződési Feltételek az operatív programok keretében támogatásban részesített kedvezményezettekkel kötendő támogatási szerződésekhez dokumentum 14.3 pontja alapján az IKT-2018-603-I1-00003211 szerződéstől eláll,
3. kijelenti, hogy a pályázattal összefüggő, annak megvalósulását célzó szerződéseket meg kell szüntetni.
4. felhatalmazza a Polgármestert
	1. A 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI. 5.) Korm. rendelet (továbbiakban: Korm. rendelet) 175. § (1) bekezdése szerinti kamat visszafizetése iránti intézkedés megtételére,
	2. a határozatban foglaltak figyelembe vételével a 2019. évi költségvetés módosításának benyújtására
	3. - a 2-3. pontban foglaltak teljesítése érdekében – a szükséges nyilatkozatok, jognyilatkozatok, valamint intézkedések megtételére.

**Felelős:** polgármester

**Határidő:** folyamatos

**Értesülnek:** polgármester

 jegyző

 Magyar Államkincstár Bács-Kiskun Megyei Igazgatósága

 Érintettek

 Pénzügyi ügyintéző III.